HR
27.4.2023.
Službeni list Europske unije
C 146/27
— EGSO također ima nedoumice u vezi s time je li provjera IBAN-a samo opcija koju potrošač treba prihvatiti za svaku pojedinu transakciju ili za sve svoje transakcije.
U nekim situacijama (npr. kod mobilnih plaćanja) upravljanje tom provjerom može biti vrlo složeno, a usluga zbog nje može postati i nepraktičnija za platitelja, koji bi bio prisiljen donijeti odluku pri svakom pokretanju kreditnog transfera i nepotrebno obaviti više dodatnih klikova. — EGSO želi da provjera IBAN-a ne bude ograničena na trenutačna plaćanja, već da se proširi i na klasične kreditne transfere dok ih pružaju pružatelji platnih usluga. — Iz područja primjene navedene uredbe zasad su isključene institucije za elektronički novac i institucije za platni promet.
To bi izuzeće trebalo ukinuti kada te institucije dobiju pristup platnim sustavima, nakon izmjene Direktive o konačnosti namire.
Nebankovni pružatelji platnih usluga trebali bi biti obuhvaćeni predmetnom uredbom sve dok njihova ponuda platnih usluga uključuje vođenje računa za plaćanje i izvršavanje kreditnih transfera.
Dotad je potrebno pojasniti kako se pravila o provjeri IBAN-a i pravila o odgovornosti primjenjuju kada te treće strane iniciraju trenutačna plaćanja. 4.2.
EGSO smatra da je za uspjeh trenutačnih plaćanja u EU-u ključna dostupnost te usluge europskim potrošačima i poduzećima.
Stoga će se uspjeh trenutačnog plaćanja u EU-u povećavati kako se bude povećavao broj pružatelja platnih usluga koji nude tu uslugu.
Stoga EGSO podržava ideju da se institucijama za elektronički novac i institucijama za platni promet omogući izravno sudjelovanje u platnim sustavima u te usto vidjeti potencijal za proširenje prijedloga Europske komisije o trenutačnim plaćanjima na sedam država članica EU-a koje nisu članice europodručja, ali pripadaju europskom jedinstvenom tržištu.
4.3.
EGSO smatra da bi Europska komisija uz predloženu uredbu trebala provesti i sljedeće:
— omogućiti slanje trenutačne elektroničke obavijesti klijentima o otkrivenoj neusklađenosti između imena primatelja plaćanja i IBAN-a ili bilo koje druge identifikacijske oznake koju je dostavio platitelj.
Ta bi usluga trebala biti obavezna i ne bi se smjela posebno naplaćivati; — zajamčiti da banka primateljica obavijesti banku pošiljateljicu o neusklađenosti otkrivenoj tijekom obrade provjere IBAN-a koju provodi banka primateljica.
Banka pošiljateljica zatim obavješćuje svojeg potrošača o toj neusklađenosti i platna transakcija se obustavlja; — ako se otkrije neusklađenost, a potrošač unatoč tome odluči potvrditi trenutačno plaćanje, zajamčiti da je potrošaču potpuno jasno da, ako potrošač nije naveo točnog primatelja, banka pošiljateljica više nije odgovorna u slučaju da je primatelj netočan; — predložiti ciljane mjere za poboljšanje borbe protiv prijevara jer će IBAN utjecati samo na odobrena „push” plaćanja.
To se može provesti u koordinaciji s izradom programa zahtjeva za plaćanje koji je uspostavilo Europsko platno vijeće, koje ujedno upravlja shemom trenutačnih plaćanja SCT.
5.
Sankcije 5.1.
Pružatelji platnih usluga neopravdano odbacuju vrlo visok udio prekograničnih plaćanja u eurima zbog problema pri provjeri primjene kazni.
Javna tijela odgovorna za provedbu sankcija pružateljima platnih usluga dostavljaju informacije o poduzećima koja podliježu sankcijama na temelju kontrole ili vlasništva.
Nažalost, nije neuobičajeno da javna tijela u različitim zemljama različito tumače kriterije ili razloge za promjenu vlasništva te da daju različita mišljenja o primjeni sankcija na takva poduzeća.
Uslijed toga trgovačko društvo može podlijegati sankcijama u jednoj zemlji, ali ne i u drugoj.
Stoga bi bilo važno: a) u predmetnu uredbu uključiti i objasniti odredbe kojima će se zajamčiti ujednačena primjena prava EU-a, što uključuje sljedeće: — na koji bi način pružatelji platnih usluga koji djeluju u nekoliko zemalja trebali procjenjivati takve situacije i koje bi korake trebali poduzeti, — na koji će se način takve informacije razmjenjivati na području EU-a, — na koji će se način u takvim slučajevima rješavati pitanje naknade štete.